ผู้ว่าราชการกรุงเทพมหานคร ชี้แจงจะฉีดวัซีนให้ประชาชนโดยเร็วที่สุด หลังได้รับวัคซีน
พลตำรวจเอก อัศวิน ขวัญเมือง ผู้ว่าราชการกรุงเทพมหานคร ชี้แจงกรณีการจัดสรรวัคซีนโควิด-19 ร่วมกับผู้แทนกระทรวงสาธารณสุข ว่า ตั้งแต่วันที่ 7-14 มิถุนายน 2564   กระทรวงสาธารณสุขได้ส่งวัคซีนให้กรุงเทพมหานครจำนวน 500,000 โดส แบ่งเป็น     แอสตร้าเซนเนก้า 350,000 โดส ซิโนแวค 150,000 โดส โดยแบ่งการใช้แอสตร้าเซนเนก้า เป็นระบบหมอพร้อม วันที่ 7-14 มิถุนายน จำนวน  182,000 โดส เข็มที่ 2 จำนวน 52,000 โดส ผู้ป่วยติดเตียงและผู้สูงอายุ 8,000 โดส และให้ผู้ที่ลงทะเบียนผ่านไทยร่วมใจ 100,000 โดส ส่วนซิโนแวคใช้สำหรับฉีดเข็มที่ 2 จำนวน 126,000 โดส  อีก 240,000 โดส ใช้สำหรับควบคุมโรค หรือแก้ไขสถานการณ์ฉุกเฉิน  ซึ่งเดิมกรุงเทพมหานคร คาดว่าจะได้รับวัคซีนก่อนวันที่ 14 มิถุนายน แต่เกิดการขัดข้องทางเทคนิคในการจัดส่ง กระทรวงสาธารณสุขจึงไม่ได้รับวัคซีน กรุงเทพมหานครจึงแก้ปัญหาโดยแจ้งเลื่อนการฉีดวัคซีนสำหรับผู้ที่ลงทะเบียนไทยร่วมใจ ตั้งแต่วันที่ 15 มิถุนายนเป็นต้นไป และจะฉีดให้เร็วที่สุดหลังได้รับวัคซีน สำหรับผู้ที่เสียสิทธิ์ไม่ได้ฉีดในวันที่ 15-20 มิถุนายน 2564 หากได้วัคซีนจะจัดการฉีดให้เร็วที่สุด โดยจะเป็นกลุ่มแรกที่ได้รับการฉีด ผู้ว่าราชการกรุงเทพมหานคร ยืนยันว่า ปัญหาที่เกิดขึ้นไม่ได้มีความขัดแย้งกันแต่อย่างใด เพราะทุกหน่วยงานช่วยเหลือกันให้บริการประชาชน อาทิ กระทรวงสาธารณสุขส่งมอบวัคซีนให้กระทรวงแรงงาน ฉีดให้ผู้ประกันตน กระทรวงคมนาคม ฉีดให้ผู้บริการขนส่งสาธารณะ เป็นต้น อย่างไรก็ตาม สำหรับผู้ที่ลงทะเบียนผ่านไทยร่วมใจจะมี SMS แจ้งให้ประชาชนสามารถเลือกวันและเวลานัดหมายใหม่ หรือหากมีข้อสงสัยสอบถามเพิ่มเติมได้ที่ สายด่วนวัคซีน 1516